**Príklad na vyplnenie daňového priznania FO typ A – Rodič na materskej a rodičovskej**

**ZADANIE :**

Pani Zdena Domáca poberala **v roku 2021** príjmy zo závislej činnosti 5 mesiacov (**5 000 eur**) na základe pracovnej zmluvy, pričom za december 2021 jej bol vyplatený doplatok za nevyčerpanú dovolenku vo výške **300 eur a daňový bonus vo výške 46,44 eur**. U zamestnávateľa si uplatnila tzv. „mesačné“ zníženie základu dane o 1/12 nezdaniteľnej časti na daňovníka (v r. 2021 je to 375,95 eur = 1/12 zo sumy 4 511,43 eur) - mala na začiatku roka 2021 podpísané tlačivo Vyhlásenie na uplatnenie nezdaniteľnej časti a daňového bonusu.

Od júna 2021 bola na materskej dovolenke, počas ktorej poberala materské a rodičovský príspevok.

Zamestnávateľ jej v priebehu roka 2021 z vyplatenej mzdy zrazil **preddavky na daň vo výške 443,48 eura a poistné 710,20 eur, z toho na zdravotné poistenie 212 eur a na sociálne poistenie 498,20 eur**.

Po skončení zdaňovacieho obdobia - r.2021 jej zamestnávateľ vydal vyplnené Potvrdenie o zdaniteľných príjmoch, o preddavkoch na daň, o daňovom bonuse na vyživované dieťa podľa § 39 ods. 5 zákona č. 595/2003 Z. z . o dani z príjmov v znení neskorších predpisov (ďalej len „zákon“) za zdaňovacie obdobie r. 2021 (ďalej len „potvrdenie“) .

Jej **manžel Ján** bol od 1.1.2021 do 31.6.2021 práceneschopný a od 1.7.2021 evidovaný v evidencii uchádzačov o zamestnanie na úrade práce). Jeho vlastný príjem bol v celkovej výške **3 000 eur** a pozostával **z dávok počas práceneschopnosti a počas nezamestnanosti**.

Dňa **1. júla 2021 sa** im **narodila dcéra Žofia**.

**POSTUP VYPLNENIA DAŇOVÉHO PRIZNANIA :**

Pri vyplnení daňového priznania typu A postupuje nasledovne:

Vypíše 1. stranu priznania na **r. 01 až 10,** v ktorých uvedie svoje **identifikačné údaje** podľa predtlače.

**Na 2. strane** vyplní III. oddiel, kde v **r. 29** uvedie **údaje o manželovi (nezamestnanom), ktorý s ňou žije v domácnosti**

v **r. 30 zaškrtne**, že uplatňuje nezdaniteľnú časť na manžela a uvedie jeho vlastné príjmy (podpora v nezamestnanosti a PN) v celkovom úhrne **3 000 eur** a počet mesiacov, za ktoré má manželka nárok na uplatnenie nezdaniteľnej časti na manžela - **6 mesiacov** (v ktorých bol manžel evidovaný na úrade práce v evidencii uchádzačov o zamestnanie).

V **r.31** vyplní údaje pre uplatnenie nároku na daňový bonus na dcéru, kde uvedie priezvisko a meno dcéry, jej rodné číslo a počet mesiacov (**6 mesiacov),** za ktoré jej vznikol nárokna uplatnenie daňového bonusu (**júl až december 2021**). Tieto údaje *uvedie za všetky mesiace, na ktoré jej nárok na daňový bonus vznikol, bez ohľadu na to, či jej zamestnávateľ za niektoré mesiace vyplatil daňový bonus alebo nie.*

**Na r. 34** uvedie zdaniteľný príjem, ktorý poberala za celý rok 2021, t. j. **sumu 5 300 eur (t. j. 1 000 x 5 +300)**. Údaj zhodný s riadkom 01 Potvrdenia o príjme za rok 2021 vystaveného zamestnávateľom.

**Na r. 36 uvedie** sumu **710,20 eur** (zrazené poistné a príspevky ) z riadku 02 Potvrdenia.

**Na r. 37** uvedie poistné na sociálne poistenie **498,20 eur** a na **r. 38** poistné na zdravotné poistenie **212 eur** podľa údajov z r. 02a a 02b Potvrdenia.

**Na r. 39** uvedie **základ dane 4 589,80 eur** z riadku 03 Potvrdenia**.**

**Na r. 40** uvedie **sumu** nezdaniteľnej časti základu dane na daňovníka vo výške **4 511,43 eura.**

**Na r. 41** uvedie sumu nezdaniteľnej časti základu dane na manžela v sume **562,38 eura** (t. j. rozdiel medzi 4 124,74 a vlastným príjmom manžela 3 000 = 1 124,74 :12 = 93,728333 zaokr. 93,73 x 6 mesiacov.

**Na r. 43** uvedie súčet nezdaniteľných častí **4 589,80 eura** (suma do výšky r. 39)

**Na r. 44** uvedie základ dane **0 (**nula)

**Na r. 45,** 46**,** 48, 49, 50,51 **a r. 56** uvedie **0** (nula)

**Na r. 57** uvedie nárok na daňový bonus za 6 mesiacov (46,44x 6) = **278,64 eura** (dieťa do 6 rokov veku)

**Na r. 58** Daň (daňová povinnosť) znížená o daňový bonus podľa § 33 zákona- uvedie **0** (nulu)

**Na r.59** Daňový bonus vyplatený zamestnávateľom uvedie **sumu 46,44 eura** (z Potvrdenia od zamestnávateľa v riadku 12).

**Na r. 60** *(Rozdiel riadkov 57- mínus r.59 ak je vyšší ako 0 nula)* uvedie sumu **232,20 eura**

**Na r. 61** uvedie sumu daňového bonusu, ktorý vyplatí správca dane, a to **232,20 eura**

**Na r. 69** uvedie sumu preddavkov na daň, ktorú mu zamestnávateľ zrazil z príjmov zo závislej činnosti, t. j. **sumu 443,48 eura** (je uvedená na r. 04 v tlačive od zamestnávateľa Potvrdenie o príjmoch FO zo závislej činnosti, o zrazených preddavkoch na daň, o daňovom bonuse na vyživované deti za r. 2021).

**Na r. 72** uvedie sumu daňového preplatku **443,48 eura** (t. j. výška zrazených preddavkov na daň uvedených na r. 70).

**Na str. 5 v VIII. oddiele vyznačí, že neuplatňuje postup** podľa § 50 ZDP ( neposkytuje podiel zo zaplatenej dane na určený účel, nakoľko mu v daňovom priznaní nevznikla daňová povinnosť – daň=nula).

**Na str. 6 vyplní r. 87** – počet príloh 2 (kópia potvrdenia od zamestnávateľa, kópia rodného listu dieťaťa). Vypíše **dátum a podpíše sa**.

**Na str. 6 v IX. oddiele** môže uviesť poznámku, že manžel bol od 1.7.2021 do 31.12.2021 evidovaný v evidencii uchádzačov o zamestnanie na úrade práce.

**Na str. 6 v XI. oddiele** – vyplní :

**žiadosť o vyplatenie daňového bonusu**,

**žiadosť o vrátenie daňového preplatku**

a vyznačí spôsob vrátenia preplatku (napr. poštovou poukážkou), uvedie **dátum a podpis**.